Jekk f’dawn il-jiem għandek bżonn toħroġ tagħmel qadja u ġejt dahrek mal-ħajt għax ġejt bżonn maskra ta’ malajr u ma sibtx tixtri jew spiċċawlek tista’ tagħmel waħda inti stess f’radda ta’ salib. Filmat li bħalissa qed idur fuq il-midja soċjali mal-erbat irjieħ jixhed li biex tagħmel maskra ma tridx tkun xi ħajjat mustaċċun. Kulma għandek bżonn imqass u par kalzetti. Dak li jkun jista’ juża xi kalzetti farrada li jaf maż-żmien warrabhom bla ma jaf x’jista’ jagħmel bihom. Għalhekk trid terfa’ u ssorr għal meta tiġi bżonn. Fil-filmat, żagħżugħa tatha tagħmel maskra b’par kalzetti. Pass pass, tqasqas fejn hemm bżonn fuq għajnejha u tpoġġi l-kalzetti maqtugħin fuq xulxin ma’ wiċċha b’tali mod li jilqgħulha. https://www.facebook.com/buywiththay/videos/vb.2302919199728337/164230798256361/?type=3&theater Intant, meta wieħed jagħmel dawn it-tip ta’ maskri dak li jkun dejjem jista’ juża filter bħal tal-kafè jew xi biċċtejn kitchen roll bejn ħalqu u d-drapp għal aktar protezzjoni. Minkejja dan, importanti li dak li jkun xorta waħda jibqa’ jżomm id-distanza meħtieġa bejn persuna u oħra.